《谢皇华使者》
宋代·徐积

皇华使者将就车，先声即日传江湖。良民置酒相歌呼，奸人落胆猾吏逋。

手中平握三尺书，权衡轻重量锱铢。冤声弊狱一切除，宁其家室完其肤。

本朝宽大恩涵濡，一物不被成焦枯。烦公大手持刀鈇，开塞去拥锄荆芜。

其和易致仁易孚，此行遂与春风俱。蛮酋鼠窜稽天诛，官兵指日缚狂奴。

皮囊插羽徵军须，人方汲汲公有馀。藉公之智须公谋，使星已动宜疾驱。

非惟一道无无辜，朝廷南顾无忧虞。吾州父老将何如，呼其子弟牵仆夫。

絷之维之马与驹，晨炊夕爨空其郛。亦有下客身鳏孤，怀公礼义心区区。

寄诗如问公起居，公能报我荆州书。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。